La nova sala d'estudi de l'Eliana estarà operativa 24 hores al dia
16 de maig de 2024

• La nova Casa de la Cultura albergarà un nou espai dedicat a l'estudi de més de 500 metres quadrats.

L'Ajuntament de l'Eliana està ultimant detalls per a posar en marxa en els pròxims dies la nova sala d'estudi. Se situarà en la remodelada Casa de la Cultura i estarà operativa 24 hores al dia en període d’exàmens.

Perquè els i les estudiants de l'Eliana puguen accedir a la sala d'estudi les 24 hores del dia, serà necessari disposar d'un codi únic, personal i intransferible que haurà de sol·licitar-se a l'ajuntament. Aquest tràmit podrà realitzar-se signant-ho degudament a través de la seu electrònica en aquest enllaç.

Si alguna persona no disposa de certificat de signatura digital podrà obtenir-lo de manera gratuïta en l'Oficina d'Atenció a la Ciutadania (OAC) així com resoldre qualsevol dubte sobre aquest tema. Es recorda que està operativa la adreça de correu electrònic següent salaestudi@leliana.es per a atendre la ciutadania.

Una vegada registrada la sol·licitud i validades les dades, en els següents dies s'enviarà una notificació amb un codi que permetrà l'accés a la sala durant tot el dia. Perquè els menors d'edat puguen rebre el codi i utilitzar l'espai hauran de tramitar i aportar la documentació el pare/mare o tutor/a legal.

"Estem treballant a ple rendiment perquè la sala d'estudi estiga operativa en els pròxims dies. Facilitar l'estudi durant 24 hores al dia ajudarà els elianers i elianeres a preparar millor els seus exàmens en espais pensats per a l'estudi”, ha explicat el regidor de Joventut, Juan Espinosa.